Source: http://projektjeink.birosag.hu/sites/default/files/allomanyok/e-learning/alaptorveny_birok/birak_jogallasa/lecke7_lap1.html
Timestamp: 2019-10-19 12:46:29+00:00

Document:
A bírói jogainak és kötelezettségeinek törvényi szabályozása,az összeférhetetlenség eseteinek bemutatása és az együttalkalmazási titlalomalóli felmentés szempontjainak ismertetése.
A bíró jogai és kötelezettségei
A bíró jogai
A bíró kötelezettségei
A bíró jogairól és kötelezettségeiről szóló rendelkezések azokat a szabályokat tartalmazzák, amelyeket sem más jogszabály (a Munka Törvénykönyve), sem a Bjt. másik fejezete nem tartalmaz.
A bíró jogai között rögzíti a Bjt. a hatékony munkavégzés feltételeinek biztosítására vonatkozó jogokat, míg a kötelezettségei részben alapelvi jellegűek (részrehajlástól mentes, tisztességes és pártatlan eljárás), részben az eredményes munkavégzéssel kapcsolatosak, részben pedig személyi jellegűek.
részére a feladatai megfelelő ellátásához szükséges feltételeket biztosítani kell,
a rá kiosztható ügyek számának meghatározásakor figyelemmel kell lenni az eljárási és ügyviteli szabályok megtartásának és az arányos munkatehernek a biztosítására,
a kiemelt jelentőségű ügyekben eljáró bírákat az egyéb munkavégzés alól szükség szerint fel kell menteni, illetve mentesíteni kell,
a bírót hivatása méltóságának és felelőssége súlyának megfelelő, függetlenségét biztosító javadalmazás illeti meg.
hivatását esküjéhez hűen köteles gyakorolni,
igazságszolgáltatási feladatainak teljesítését nem tagadhatja meg,
a rábízott ügyekben folyamatosan, lelkiismeretesen köteles eljárni,
minden ügyben befolyástól mentesen, és részrehajlás nélkül köteles eljárni,
a döntés befolyásolására irányuló minden kísérletet köteles elhárítani és arról a bíróság elnökét tájékoztatni,
eljárása során köteles az ügyféllel szemben tisztességes és pártatlan magatartást tanúsítani,
köteles a minősített adatot szolgálati viszonya alatt és annak megszűnése után is megőrizni, a titoktartás alól csak törvényben meghatározott szerv adhat felmentést,
köteles a tisztségéhez méltó, kifogástalan magatartást tanúsítani és tartózkodni minden olyan megnyilvánulástól, amely a bírósági eljárásba vetett bizalmat vagy a bíróság tekintélyét csorbítaná,
a rábízott ügyet ésszerű határidőn belül köteles elbírálni,
köteles a bírósági titkár és a hozzá beosztott bírósági fogalmazó szakmai fejlődését legjobb tudása szerint, lelkiismeretesen elősegíteni,
köteles a bírósági vezető törvényen alapuló és az ítélkezés érdemét nem érintő igazgatási intézkedéseit teljesíteni és azok érvényesülését elősegíteni,
a munkáltatói jogkör gyakorlójának írásbeli felhívására köteles hatósági erkölcsi bizonyítvánnyal igazolni azt a tényt, hogy nem áll fenn vele szemben bírói kinevezést kizáró körülmény,
a szolgálati viszonyán kívül nyilvánosan nem fogalmazhat meg véleményt bíróság előtt folyamatban lévő vagy folyamatban volt ügyről, különös tekintettel az általa elbírált ügyekre,
az általa intézett ügyről a sajtó, a rádió és a televízió részére nem adhat tájékoztatást, (A bíróság előtt folyamatban lévő vagy befejezett ügyről a sajtó, a rádió és a televízió részére a bíróság elnöke vagy az általa megbízott személy adhat tájékoztatást).
köteles az ítélkező tevékenység gyakorlásához szükséges rendszeres, térítésmentes továbbképzésen részt venni, és ötévente az OBH elnöke által kiadott szabályzatban előírt képzési kötelezettség teljesítését igazolni a munkáltatói jogkör gyakorlójának, (Az OBH elnökének 6/2012. (I.20.) OBHE számú határozata értelmében, a bírósági vezetők és az Országos Bírósági Hivatal beosztott bíró vezetőinek vezető-képzése a bírák kötelező képzése körébe tartozik.)
A bírói szolgálati jogviszony jellege megköveteli a tárgyilagos ügyintézést és a pártatlan, befolyástól mentes tevékenységet. A pártatlan, befolyástól mentes munkavégzés garanciájaként a törvény a 39-42.§-aiban a bírákkal szemben különböző elvárásokat, a bírói tevékenységgel összeegyeztethetetlen ún. összeférhetetlenségi okokat fogalmaz meg. Az okok, melyek elsősorban a bíró függetlenségének biztosítását, a nemkívánatos érdekérvényesítés és befolyásolás megakadályozását szolgálják, három területet érintenek.
A szolgálati jogviszonyból adódó összeférhetetlenség (Bjt.41.§) – a hozzátartozók együttalkalmazási tilalmának- kimondásával a törvény az igazságszolgáltatás független és pártatlan működésének megőrzésére, a személyi összefonódások elkerülésére törekszik. Ennek érdekében a hozzátartozók nem állhatnak egymással alá-vagy fölérendeltségi viszonyban, azaz olyan kapcsolatban, amelyben egyikük a másik tevékenységének vizsgálatára, értékelésére stb. jogosult.
A politikai (Bjt. 39. §) és a pénzügyi (Bjt. 40. §) összeférhetetlenséget a törvény azért rögzíti, hogy kizárja a bíró tekintetében a jogtalan és tisztességtelen előny megszerzésének még a lehetőségét is. Ezért a bíró nem folytathat – a törvényben meghatározott- politikai illetőleg olyan jellegű tevékenységet, amely tisztségével egyébként összeegyeztethetetlen, s kereső foglalkozást – a munkaidejét nem érintő szűk körű kivételektől (tudományos, oktatói, művészeti, lektori, szerkesztői, sport, valamint a jogi oltalom alá eső szellemi tevékenység) eltekintve – is csak a munkáltató előzetes engedélyével végezhet. Mindezekre figyelemmel a bíró
nem lehet tagja pártnak, és nem folytathat politikai tevékenységet,
nem lehet országgyűlési, európai parlamenti vagy önkormányzati képviselő, polgármester, vagy a központi államigazgatási szervekről, valamint a Kormány tagjai és az államtitkárok jogállásáról szóló törvény hatálya alá tartozó állami vezető,
a tisztsége ellátásán kívül csak tudományos és oktatói, edzői, versenybírói, játékvezetői, művészi, szerzői jogi védelemben részesülő, továbbá lektori és szerkesztői, valamint műszaki alkotó munkát végezhet kereső tevékenységként, de ezzel nem veszélyeztetheti függetlenségét és pártatlanságát, illetve nem keltheti ennek látszatát, valamint nem akadályozhatja hivatali kötelezettségei teljesítését.
nem lehet gazdasági társaság, kooperációs társaság, szövetkezet vezető tisztségviselője vagy személyes közreműködésre kötelezett tagja, gazdasági társaság, kooperációs társaság, szövetkezet felügyelő bizottságának tagja, továbbá gazdasági társaság, kooperációs társaság korlátlanul felelős tagja, valamint egyéni cég tagja.
szolgálati viszonya szerinti munkaidejét egészben vagy részben érintő munkavégzésre irányuló egyéb jogviszonyt csak a munkáltatói jogkör gyakorlójának előzetes hozzájárulásával létesíthet,
köteles a bírói szolgálati viszonya szerinti munkaidejét nem érintő munkavégzésre irányuló egyéb jogviszony létesítését a munkáltatói jogkör gyakorlójának előzetesen bejelenteni.
nem lehet választott bíróság tagja.
nem veheti igénybe öregségi nyugdíj, korhatár előtti ellátás, vagy más olyan pénzbeli ellátás folyósítását, amelyet a nyugdíjkorhatár betöltésekor hivatalból öregségi nyugdíjként kell továbbfolyósítani.
A bíróság elnökének, elnökhelyettesének, valamint kollégiumvezetőjének és helyettesének, csoportvezetőjének és helyettesének a hozzátartozója ugyanazon bíróságon, kollégiumban vagy csoportban bíróként nem működhet. A bíró ebben az esetben köteles haladéktalanul bejelentést tenni és kezdeményezni az összeférhetetlenségi ok megszüntetését. Az összeférhetetlenségi esetben felmentést az OBT adhat.
Az OBT a 22/2012. (V. 21.) számú döntésében határozta meg a bírósági vezetők és a bírók, illetőleg igazságügyi alkalmazottak között felmerült összeférhetetlenség alóli felmentés szempontjait. Az együttalkalmazási tilalom alól csak kivételes esetben, a szolgálati érdekre figyelemmel, legfeljebb két évre adható felmentés abban az esetben, ha
az álláshely más módon nem tölthető be,
az álláshely be nem töltése az adott bíróság működését és az időszerű ítélkezés biztosítását veszélyezteti,
a pályázó vezetői képességei folytán különösen alkalmas az adott bírósági vezetői tisztség betöltésére.
Nem indokolt az együttalkalmazási tilalom feloldása abban az esetben, ha az összeférhetetlenség az érintett bíró vezetői kinevezését követően, a hozzátartozója által benyújtott bírói álláspályázat eredményeként, bírói kinevezés vagy áthelyezés folytán jön létre. Szolgálati érdekre hivatkozással sem indokolható az együttalkalmazási tilalom alóli felmentés akkor, ha az érintettek mindketten bírósági vezetők.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság